ચેમ્બરના માજી માનદ્ મંત્રી મહેશ તીર્થાણીએ આ પ્રશ્નને આંકડાકીય વિગતો આપીને સમજાવ્યો હતો. તેઓ કહે છે, ‘અત્યારે સંકુલમાં ૨૨,૦૦૦ જેટલી લીઝ હોલ્ડ જમીન છે. સરકારે તેને ફ્રી હોલ્ડ કરવાની પોલિસી બહાર પાડ્યા પછી ૩૦૦-૪૦૦ લોકોએ આ માટે અરજી કરી છે. લોકો આ વાતની ઉપેક્ષા કરે છે તેવું નથી, પરંતુ ફાયદાકારક વાત હોવા છતાં આખી પ્રક્રિયા અત્યંત ગૂંચવડાભરી અને ખૂબ મોટા ખર્ચવાળી હોવાના કારણે લોકો અરજી કરતાં અચકાય છે. લીઝ હોલ્ડ જમીન ફ્રી હોલ્ડમાં તબદીલ કરવા માટે ડી.પી.ટી.ને કન્વર્ઝન ચાર્જ ભરવો પડે છે. જે ૧૦૦ ચો.મી.ના પ્લોટ પર ૧ લાખ લેખે છે. આ ચાર્જ ભર્યા પછી જ્યારે દસ્તાવેજ સબરજિસ્ટાર પાસે જાય છે ત્યારે તેના પર રાજ્ય સરકાર દ્વારા સ્ટેમ્પ ડ્યુટી વસૂલાય છે. જે હાલની જંત્રી મુજબ છે. આ રકમ લાખોમાં થાય છે. આ આખી પ્રક્રિયા દરમિયાન જમીનનું વેચાણ થતું નથી કે નથી તેના માલિક બદલાતા, છતાં વેચાણ થયાનું ગણીને જંત્રી વસૂલાય છે. જે અયોગ્ય છે. દિલ્હી કે ચંદીગઢના અમુક વિસ્તારની જમીન આવી રીતે જ લીઝ હોલ્ડ હતી. તેને ફ્રી હોલ્ડમાં ફેરવવા માટે જે પ્રક્રિયા થઈ તે સમયે સ્ટેમ્પ ડ્યુટી જંત્રીના બદલે કન્વર્ઝન ચાર્જ પર લેવાઈ હતી, પરંતુ ગાંધીધામ સંકુલના કિસ્સામાં ગુજરાત સરકાર જે રીતે સ્ટેમ્પ ડ્યુટી વસૂલે છે તે લોકોને અન્યાયકર્તા છે.’